《次韵张嵇仲侍郎》
宋代·李弥逊

燕公提大笔，万象入陶冶。公今真似之，信是渥洼马。

当年动天眷，愕睨肉食者。珥貂汉廷臣，往往富平下。

朅来楚江城，百事聊复且。传闻九门开，裳佩翼如也。

岩廊正需公，料理及闲暇。不然坐玉堂，堵立看挥洒。

胡为尚居东，一麾凡屡假。忆昔从公游，端门正槐夏。

午骑联轻肥，晨班从鱼雅。频年江淮卧，只影未为寡。

谁云若遗□，殆甚履中苴。相逢屡解榻，得句即邀社。

重追一笑欢，百忧罢牵惹。况陪赋文机，不数分金贾。

青蒿倚长松，怀抱肯舒写。残枝到春归，风灯不留灺。

世人重虚名，自视轻拱把。独醒竟何事，空负月中斝。

及兹春尚馀，得酒勿复舍。

作者简介：李弥逊（1085～1153）字似之，号筠西翁、筠溪居士、普现居士等，吴县（今江苏苏州）人。大观三年（1109）进士。高宗朝，试中书舍人，再试户部侍郎，以反对议和忤秦桧，乞归田。晚年隐连江（今属福建）西山。所作词多抒写乱世时的感慨，风格豪放，有《筠溪乐府》，存词80余首。